Šuker je otkrio što misli o Štimčevoj Facebook revoluciji, Mamićevoj ulozi u hrvatskom nogometu, o Splitu kao eventualnom domaćinu susreta sa Srbijom te mnogim drugim temama.

Davor Šuker ne krije zadovoljstvo prvim mjesecima odrađenima na mjestu predsjednika HNS-a. Hrvatska nogometna reprezentacija je u četiri kola kvalifikacija za SP osvojila sjajnih deset bodova pa je situacija na tablici idilična. Tim povodom prvi čovjek hrvatskog nogometa stao je pred kamere RTL-a Danas i prozborio o brojnim temama.

"Početak mog mandata mogu ocijeniti ocjenom - spektakularno! U kvalifikacijama smo rezultatski prošli super. Moramo upozoriti da nismo ništa napravili, ali imamo dobru podlogu. Treba spustiti loptu na zemlju i smiriti strasti. Favoriti smo, no to treba pokazati i na terenu. Zadovoljan sam s izbornikom Štimcem, igračima i ambijentom. Na dobrom smo putu", komentira Šuker i dodaje kako su glavni ciljevi HNS-a izgradnja nogometnog kampa te formiranje Lige 10.

Sadržaj se nastavlja...

"Nismo ovdje došli da bismo malo podigli hrvatski nogomet. Želimo ga iz temelja izgraditi jer to očekuje hrvatska javnost, UEFA i FIFA. Nadamo se i nacionalnom stadionu u Zagrebu pa da naš glavni grad bude domaćin Europskog prvenstva 2020. godine u sklopu UEFA-ine reforme, ne kao zemlja, već kao grad domaćin sa četiri utakmice", kaže Šuker vjerujući u hrvatski renome zbog kojeg bi UEFA Maksimiru dodijelila domaćinstvo.

Prvi čovjek HNS-a otkrio je kako ga sljedećih mjeseci očekuju sastanci s Platinijem i Blatterom, čelnicima UEFA-e i FIFA-e.

Nekoliko riječi posvetio je Šuker Facebook revoluciji koju je pokrenuo izbornik Štimac.

"Znam da na neki način moramo biti u trendu, no valja se koncentrirati na naše bodove. I od Facebooka, i od imena domaćina za naredne utakmice, važnije mi je da što prije osiguramo vizu za Brazil. Želim da to bude što prije", opominje bivši Vatreni.

Nezaobilazna tema bila je i uloga Zdravka Mamića u hrvatskom nogometu.

"Zdravko Mamić član je Izvršnog odbora HNS-a, sportski djelatnik. On ima sve predispozicije da bude u vrhu hrvatskog nogometa i on je tamo. To je dokazao i sa svojim klubom. Daj Bože da imamo još Zdravka Mamića", smatra Šuker i nastavlja.

"Izborniku se nitko neće miješati u posao. Baš zbog tog liderstva je i postavljen na trenersku klupu. I na koncu - ima rezultata!"

Split kao eventualni domaćin ogleda sa Srbijom?

"Shvaćam izbornikovu želju da igra na Poljudu. Međutim, dali smo im utakmicu za sto godina HNS-a pa smo bili u gubitku. Otići ću ovih dana do Splita i pitati čelnike zašto jedno govore preko novina, a nama daju sasvim druge odgovore. Nemojmo više gledati onih 14 godina unatrag. Stalno pružamo ruku, a ne dobijemo ništa za to", rekao je Šuker.

Ne bi bilo u redu da Srbiju izbace iz svih natjecanja. Koliko god budem mogao - pomoći ću im!

"Izbor domaćina moramo gledati i sa sigurnosnog i sa financijskog aspekta. Mi tom utakmicom šaljemo sliku u svijet. Imamo sjajne navijače, ali i šačicu huligana s kojima bi se policija morala pozabaviti", upozorava Šuker.

Žao mu je zbog incidenta koji se nedavno dogodio u Srbiji zbog kojeg tamošnjem savezu prijeti suspenzija UEFA-e.

"Ne bih volio velike sankcije jer ima toga još po stadionima diljem Europe i svijeta. Koliko god budem mogao - pomoći ću srpskom savezu! Ova je regija po tome specifična, ali od rasizma nisu imune ni Engleska, Francuska ili Italija. Ne bi bilo u redu da ih izbace iz natjecanja. No, moramo se pozabaviti tim problemom", kaže Šuker i demantira da je bilo govora oko formiranja regionalne lige na prostoru bivše Jugoslavije.

Osvrnuo se potom šef HNS-a i na situaciju u Hajduku.

"Oni prvo moraju očistiti svoju kuću. A ne da im je uvijek netko drugi kriv. Ne smiju se dodvoravati navijačkim skupinama jer to nije rješenje", savjetuje nekadašnji golgeter Dinama i Real Madrida.

Malo o financijskom stanju HNS-a.

"U slučaju da se ne plasiramo na SP u Brazilu, bit ćemo na rubu egzistencije. Imamo sredstva za nogometni kamp i to ćemo sigurno napraviti iduće godine. Jedan u Zagrebu te četiri regionalna. Promijenit ćemo ovu Rusanovu i preseliti na drugu lokaciju", zaključio je Šuker intervju za RTL Danas.

Razgovor u cijelosti pogledajte u našem video prilogu.